《观秋潮》
宋代·徐集孙

八月西风嘘沆瀣，长江协候肆澎湃。
钱塘王气天所钟，非为子胥逞灵怪。
海门三山缥缈青，双练夹岸奔雷霆。
蛟龙鼋鼍匿形影，银涛雪浪翻沧溟。
踏浪群儿惯行险，出没波心旗闪闪。
须臾潋滟潮信平，荡漾渔舟千万点。
天低暮霭袭人衣，游子兴尽各云归。
独有骚翁看不足，吟到夜月扬清辉。

作者简介：徐集孙，字义夫，建安（今福建建瓯）人。理宗时尝在临安作过小官（《休日招李山房杜北山访渭滨秋浦于孤山》“不枉微官客日边”），退居后名其居室为竹所。有《竹所吟稿》。事见《南宋文范作者考》卷下。　徐集孙诗，以汲古阁影宋抄《南宋六十家小集》本为底本，参校影印文渊阁《四库全书·两宋名贤小集》本（简称名贤集）、顾氏读画斋刊《南宋群贤小集》本（简称群贤集）。新辑集外诗附于卷末。